મુખ્યમંત્રીની ઇઝરાયેલ યાત્રા દરમિયાન તેઓ ઇઝરાયેલની ટપક સિંચાઈ પદ્ધતિ અને ખેતીની આધુનિક પદ્ધતિનો ગુજરાતમાં ઉપયોગ કરવા માટેનો અભ્યાસ કરશે. થોડા સમય અગાઉ ઈઝરાયેલના વડાપ્રધાન અને ભારતના વડાપ્રધાન બંને ગુજરાત આવ્યા હતા. તે દરમિયાન દરિયાના ખારા પાણીને મીઠું બનાવવાના પ્રોજેક્ટ અને ગંદા પાણીને પીવાલાયક બનાવવાની યોજના અંગેની વિસ્તૃત માહિતી ગુજરાત સરકારે મેળવી હતી. તેથી ઇઝરાયેલની આ પેટર્ન ગુજરાતમાં લાગુ કરવા માટે અભ્યાસ કરવા ગુજરાતની ટીમ ઇઝરાયેલ જશે. પ્રવાસ દરમિયાન મુખ્યમંત્રી તેલઅવિવ સહિતના શહેરોમાં આવેલા પ્લાન્ટની મુલાકાત લેશે અને ઇઝરાયેલમાં વસતા ગુજરાતીઓ અને ભારતીયો સાથે પણ ખાસ બેઠક કરશે. સીએમના વિદેશ પ્રવાસ દરમિયાન સૌપ્રથમ વખત નાયબ મુખ્યમંત્રી નીતિન પટેલને છ દિવસ માટે મુખ્યમંત્રીનો ચાર્જ સોંપવામાં આવશે.